
Simpozij Katoličani na Goriškem v 20. stoletju

Izvlečki predavanj
Inštitut za družbeno in versko zgodovino (Istituto di Storia Sociale e Religiosa) iz Gorice je v petek in soboto, 5. in 6. maja 2023, v Novi Gorici in Gorici pripravil simpozij Katoličani na Goriškem v 20. stoletju. Obdobje drugega vatikanskega koncila.

Federico Ruozzi: Koncil medijev? Drugi vatikanski koncil in Cerkev, ki govori.

11. oktobra 1962 se je začel drugi vatikanski koncil, ki ga je sklical papež Janez XXIII. Prižgale so se kamere Rai-TV in začel se je prenos v živo: najprej v okviru Evrovizije, nato na ostalih svetovnih televizijskih mrežah. Ugasnile so se šele leta 1965, po štirih zasedanjih, ko se je dogodek zaključil. Na ta način je koncil zapustil dvorano svetega Petra in neposredno vstopil v dnevne sobe stanovanj, v kinematografe, v bare, v župnijske dvorane. V stoletju sredstev javnega obveščanja se je ta veliki zbor škofov, ki je bil sklican v Rim, da bi »posodobil« katoliško Cerkev, moral soočiti s posredovanjem sredstev javnega obveščanja. Pedagoška in Fanfaniju naklonjena Rai, ki jo je vodil Ettore Bernabei in ki se je že pomerila z velikimi medijskimi dogodki kot so bile olimpijske igre leta 1960, je bila pripravljena. Katero vlogo so imela torej sredstva javnega obveščanja v prvem koncilu, ki je potekal »v živo«? Kaj pripovedujejo, kaj pošiljajo v eter? Kako so vplivala ne samo na sprejemanje zunanjih pobud, ampak tudi na notranje dogajanje koncila?

Ivan Portelli: Od lista Voce Diocesana do lista Voce Isontina: goriški italijanski katoliški tisk v času drugega vatikanskega koncila. 

Leta 1966 je na kongresu urednikov škofijskih tednikov v Veroni nadškof Andrea Pangrazio poudaril, da škofijski listi morajo skrbeti za obveščanje in za izobraževanje, morajo z »novinarskim« jezikom spregovoriti o vprašanjih Cerkve in lokalne skupnosti, o novostih koncila in obravnavati probleme današnje družbe. V luči citiranih priporočil lahko spremljamo razvoj italijanskega katoliškega tiska v goriški nadškofiji v obdobju koncila. Ko je Pangrazio nastopil v Gorici (1962), je v mestu izhajal škofijski tednik Voce diocesana, ki so ga delili skupaj z revijo Famiglia Cristiana. List je obravnaval vprašanja povezana z življenjem Cerkve, ponujal je poglobljene analize (o moralnih, političnih in družbenih problemih ter zgodovinskih vprašanjih), obenem je bil glas Katoliške akcije in ACLI-ja; v predvolilnem času je prišla do izraza volilna propaganda v podporo DC, pogoste so bile tudi protikomunistične polemike. O dogajanju na koncilu poročajo članki, verjetno povzeti po drugih listih, ki poenostavljajo pripoved. Časopis posebej poudarja univerzalno razsežnost in ekumenske odnose. Pozornost je namenjena tudi navedbam o novi vlogi laikov in razpravam o liturgiji. 

Leta 1964 je list Voce Diocesana nadomestil list Voce Isontina. Novi tednik, ki ga je vodil pater Maffeo Zambonardi je v celoti odražal smernice, o katerih se je dve leti pozneje v Veroni izrazil Pangrazio. List je »tednik Gorice« in ne več goriške nadškofije, ima obliko, ki je povsem podobna dnevnemu časopisu, in se predstavlja kot odprt časopis, ki lahko obvešča (veliko prostora namenja novicam državne in mednarodne politike, lokalni kroniki in problemom sveta dela), vendar je v tolmačenju stvarnosti povsem »katoliški«. Lokalne politične probleme redno obravnava tako, da v ospredje stopi zorni kot katoliških politikov. Tudi Voce Isontina spremlja koncil z obsežnimi poročili o javnih razpravah. V tem okviru se uvajajo liturgične novosti, ki jih Pangrazio pozorno izvaja (spomnimo se pastirskega pisma, ki ga je leta 1964 poslal škofiji na temo liturgije). Decembra leta 1965 časopis posveti veliko prostora škofovi potrebi po uresničevanju koncilskih zapovedi.

Peter Černic: Izzivi in dileme slovenskih katoličanov v Gorici med drugim vatikanskim koncilom. 

Obdobje med izvolitvijo papeža Janeza XXIII. in koncem koncila pomeni za slovenske katoličane v Gorici močno zbližanje z italijanskim katoliškim svetom, ki se zgodi v popolnem sozvočju z encikliko Pacem in terris. Za slovensko skupnost imata simbolni in dejanski pomen dva dogodka: potrditev, leta 1961, zakona št. 1012, ki ureja slovensko šolsko vprašanje in vstop Avgusta Sfiligoja, predstavnika SDZ (Slovenske demokratske zveze), v mestni občinski odbor septembra 1965. Zgodovinsko gledano je bil on prvi slovenski predstavnik na tem položaju.

Hkrati pa se je slovenska katoliška skupnost z velikimi težavami začela soočati z epohalnimi preobrazbami značilna za šestdeseta leta prejšnjega stoletja. Napredovanje industrializacije, preobrazba družbe, pomanjkanje generacijske prenove so povzročali težave slovenski duhovščini, ki se je na pastoralnem področju s težavo prilagajala zahtevam novega časa.

Po drugi strani pa goriška duhovščina je dokaj hitro dojela, da, s koncem obdobja odkritega preganjanja slovenske Cerkve, s smrtjo nadškofa Rožmana in z začetkom sicer počasne normalizacije odnosov med Državo in Katoliško cerkvijo v Jugoslaviji, v Sloveniji nastaja novo cerkveno vodstvo, iz katerega bo goriška duhovščina ostala v bistvu izključena. Zato Katoliški glasa, škofijski časopis za Slovence v Gorici in Trstu, ki je sicer ostal izrazito protikomunističen in kritičen do jugoslovanskega režima, namenja veliko več prostora problemom slovenskih katoličanov v Italiji in postopoma opušča polemike o cerkvenih temah, za katere bodo v kratkem postali odgovorni novi škofje v Ljubljani, Mariboru in apostolski administrator nastajajoče koprske škofije.

Postopna normalizacija odnosov med Italijo in Jugoslavijo je vplivala tudi na odnose znotraj slovenske narodne skupnosti v Italiji. Jugoslovanske oblasti so slovensko levico v Italiji prisilile opustiti idejo o lastni avtonomni politični organizaciji, ločeni od italijanskih strank. Tako se je delovanje slovenskih levičarjev osredotočilo na gospodarske in kulturne vidike (ustanovljena je bila Tržaška kreditna banka in Slovenska kulturna in gospodarska zveza). Začela se je kulturna ofenziva levice, ki je sicer brez uspeha skušala omajati katoliško kulturno prevlado v mestu istočasno pa spraviti v težave katoličane na podeželju.

Končno z ustanovitvijo dežele FJK so se začela odpirati nova politična obzorja. Prve deželne volitve leta 1964 so vsaj formalno določile začetek sodelovanja med goriškimi slovenskimi katoličani, ki so bili zdaj tedaj zelo blizu goriški KD, in tržaškimi, ki pa so bili v izrazito močni polemiki z lokalno KD, ki je do manjšine imela bistveno bolj odklonilna stališča. V tem zapletenem iskanju stičnih točk med Goričani in Tržačani najdemo prve znake generacijskih sprememb, ki so deset let kasneje pripeljale do razpada SDZ in nastanka enotne stranke Slovenske skupnosti.

Dejan Pacek: Cerkev v Sloveniji v šestdesetih letih. 

Po letu 1960 se je v odnosih med državo in Katoliško cerkvijo v Jugoslaviji začel prehod iz konfliktnega v kompromisno obdobje, pri čemer sta se, »srečali državna politika kooperativnosti ter cerkvena politika prilagajanja socialistični državni in družbeni ureditvi« (Zdenko Roter). Cerkvena stran je pri tem pristala na ustavne in zakonske omejitve delovanja, medtem ko je državna stran opustila najbolj grobe oblike represije in Cerkvi dopustila nemoteno opravljanje njenega verskega poslanstva. Omenjeni prehod je poleg začetnih stikov med jugoslovanskim političnim in cerkvenim vodstvom bistveno zaznamovala vzpostavitev poluradnih diplomatskih odnosov na ravni vladnih odposlanstev po podpisu Beograjskega protokola junija 1966 in ponovna vzpostavitev polnih diplomatskih odnosov avgusta 1970. Obnovitev diplomatskih odnosov je predstavljal glavni dosežek Beograjskega protokola, saj je ta v ostalih členih zgolj pritrdil jugoslovanski politiki do verskih skupnosti. 

Katoliška Cerkev v Sloveniji je zaradi součinkovanja več dejavnikov (spodbud drugega vatikanskega koncila, normalizacije odnosa med Jugoslavijo in Svetim sedežem ter nastopa liberalnega obdobja v jugoslovanski notranji politiki) opazno intenzivirala pastoralno dejavnost in ji dala nove oblike. Beograjski protokol je zaradi mednarodnopravne veljavnosti Jugoslavijo dodatno zavezal k spoštovanju ustavno zajamčene verske svobode. Njene dopustne pojavne oblike so bile prva leta po podpisu sporazuma delno nedorečene, kar je na cerkveni strani omogočilo vznik najrazličnejših pastoralnih pobud in vstop na nova področja delovanja. 

Delni vplogled v razmere v katerih je konec šestdesetih let delovala duhovščina na Goriškem kakor tudi seznanitev z odzivom lokalne oblasti tako na njeno poživljeno delovanje kot na normalizacijo odnosov med državo in Cerkvijo v Jugoslaviji, nam omogoča prebiranje zapisnika posveta slovenske verske komisije z občinskimi verskimi komisijami občin Nova Gorica, Tolmin, Idrija in Ajdovščina, ki se je odvil februarja 1968. Ta in drugi posveti ter nadaljnji razvoj dogodkov so republiško versko komisijo prepričali, da vodstvo Cerkve v Sloveniji ni izvajalo načrta za obnovitev predvojne družbene moči in vpliva Cerkve s prevzemom nalog, ki si jih je lastila država, temveč so se cerkveni predstavniki, od primera do primera različno, zgolj odzvali na pereče probleme posameznikov, družin in celotnih družbenih skupin, porojenih zaradi povojne preobrazbe agrarne družbe v industrijsko in sočasnega nizkega družbenega standarda.

Pierpaolo Martina: Roke so se raztegnile čez mejo. Politika preseganja meje med obema Goricama sredi šestdesetih let. 

Obdobje drugega vatikanskega koncila je sovpadalo z izjemno fazo pozitivnega razvoja dobrososedskih odnosov na goriški meji, ki je Gorico in njeno malo veliko revolucijo, pozneje opredeljeno kot »malo posoško Ostpolitik«, od omejenih in zadržanih pristopov pripeljala v mednarodno ospredje. To je bilo priznanje za tisto politiko odprtosti, ki, kar se temeljnih značilnosti tiče, lahko trdimo, da se je začela na italijanski strani z delom Gallarottijeve administracije (1964–1965) in se utrdila z administracijami, ki jih je vodil Michele Martina (1965–1972). To je mestu dalo posebno vidnost, tako da je postalo predmet pozornosti in priznanja na evropski ravni.

Pomembno je razumeti celotno sliko zgodovinskega obdobja, v kateri so na različnih ravneh svojo vlogo odigrali številni ljudje dobre volje. Kot pravi obrtniki miru so si vsak na svojem področju prizadevali za razbremenitev, normalizacijo odnosov in zbližanje nasilno razdeljenih skupnosti. Cilji, ki niso bili enako občuteni, podprti in iskani vzdolž celotne meje, ampak so v Gorici morda našli najbolj plodna tla čeprav ne najlažja. 

Splošni kontekst je bil čas mednarodnega umirjanja po berlinskem zidu (1961) in kubanski krizi (1962), to so bila leta drugega vatikanskega koncila, ki ga je sklical papež Janez XXIII., in to so bila leta, v katerih si je Italija, pod vodstvom Alda Mora, izborila manevrske možnosti na mednarodni šahovnici. V ugodnejšem ozračju, ki ga je ustvarila vlada pod vodstvom Alda Mora (1963-1968), so se od leta 1964 dalje stiki na obeh straneh meje množili in roko, ki jo je Italija, sicer poražena država, kljub tisočerim nezaupanjem ponudila, so upravitelji na drugi strani meje sprejeli. Rodil se je tako imenovani goriški duh. 

»Sodelovanje je bilo mogoče, ker smo na drugi strani meje našli upravitelje, ki jih je gnala ista naša volja in so bili pripravljeni na kompromise čeprav je bilo javno mnenje še vedno sovražno, saj je nanj vplival totalitarni komunistični režim, ki je ohranjal žive spore preteklosti, da bi lahko še naprej manipuliral z javnim mnenjem in ga tako odvračal od resničnih težav, povezanih s hudo gospodarsko situacijo krize.«
»Vendar pa je bilo takoj čutiti, da je treba preiti na oblike sodelovanja, ki bi, izhajajoč iz potreb vsakdanjega življenja, ponovno vzpostavile tiste vezi sobivanja, ki so jih pretrgali vojni dogodki /.../. Zato se je povečala potreba po političnih odločitvah in dogovorih, saj je bil interes skupen, odločitve pa je bilo treba sprejemati skupaj, ne le v tehničnem in gospodarskem smislu in v luči skupnih interesov, temveč na podlagi medsebojnega spoštovanja in enakega dostojanstva, ponovne vzpostavitve sožitja, oživljanja zgodovinske tradicije in potrebe ljudi po življenju v miru. Izbira je padla najprej na dialog z Novo Gorico in nato z vsemi drugimi državami, s katerimi je v preteklosti Gorica imela zgodovinske vezi in prijateljstva. /.../ K tej izbiri je pripomoglo prepričanje, da so se tudi naši sosedje znašli v podobnem položaju izolacije.«

Od majhnih sosedskih problemov so prešli k zahtevi po razširitvi obmejnega območja in reviziji videmskih sporazumov, da bi se bolje prilagodili novim zahtevam glede uvoznih in izvoznih artiklov. Sčasoma se je raven dvignila. Sodelovanje med obema goriškima upravama je postajalo vse bolj poglobljeno, ko so se obravnavala vprašanja potrebnega industrijskega sodelovanja in usklajenega urbanističnega načrtovanja, »ob občutku, da je treba območju povrniti njegovo naravno, starodavno funkcijo trgovskega in poslovnega mostu med našo državo in Jugoslavijo ter podonavskimi državami«. Dokumenti pričajo o prizadevanjih obeh županov v okviru svojih državnih organih, da bi dosegli odprtje prehoda na ul. San Gabriele, tudi za razbremenitev vse večjega pritiska na prehodu v Rožni dolini.

Kmalu pa se je ta vrsta konkretnih projektov osredotočila na vodilno idejo; vodilno idejo, ki jo zlahka prepoznamo v infrastrukturni povezavi, ki bi prekinila izolacijo mesta. To je zamisel o avtocesti Villeš-Gorica-Ljubljana, sodobni infrastrukturi, ki bi Gorico povezala z glavnimi komunikacijskimi potmi in prekinila njeno izolacijo.

Novi in obetavni časi: to so bila leta zapletenega rojstva prvega levosredinskega občinskega sveta, ki je nastal po večmesečnih pogajanjih (septembra 1965) po dolgih razpravah in prevelikih skrbi zaradi volje župana Martine, da bi vključil tudi slovensko komponento (DC, PSDI, PSI, UNIONE DEMOCRATICA SLOVENA), čeprav je bila to »bela« komponenta.

November 1965: Obisk predsednika vlade Mora v Jugoslaviji je bil prvi obisk vodje vlade republikanske Italije v Beogradu, ki se je končal z obojestranskim zadovoljstvom v okviru obnovljene dobre volje in vzajemnega prijateljstva. 

Medtem ko se upravitelji ob meji srečevali, da bi rešili na tisoče težav, ki jih prinaša običajno življenje, in jim je počasi uspevalo blažiti stiske prebivalstva, so se našli tisti, ki so skušali to dejavnost ovirati: na politiko odprtosti do Nove Gorice z nezaupanjem in sumničenjem so gledale tako lokalne in nacionalne politične sile kot nekateri organi republiške države (ministrstvo za zunanje zadeve in prefektura in primis, in vse to kljub dejstvu, da gre večinoma za občinam prijateljske vlade), ki izvajajo tisto, kar je prof. Pupo opisal kot »nezaupljivo spremljanje«. V praksi je vsak premik pod nadzorom, na župana in svet pa se nenehno izvaja pritisk, da bi se določena vprašanja ne obravnavala na dvostranskih srečanjih.

Ves to se je dogajalo, ko na jugoslovanski strani so vidno naraščale simpatije, s katerimi so gledali na Michelejev pristop do upraviteljev na drugi strani meje: 7. julija 1966 je bil goriškemu županu poslan prevod intervjuja Vie comuni alle due città (Skupne poti dveh mest), ki ga je Michele Martina nekaj časa prej dal sodelavcu Goriška srečanja. V besedilu članka avtor ob predstavitvi osebe, opisu njenega strokovnega in človeškega profila opredeli župana Martino kot »odločnega zagovornika politike pomiritve, sožitja in sodelovanja, z eno besedo, vztrajnega zagovornika nove programske smeri, ki je v Italiji dobila svoj izraz in obliko v tako imenovani levosredinski politiki«. 

Vse to se dogaja, medtem ko je na mednarodni ravni goriška izkušnja deležna priznanja in občudovanja v pomembnih kontekstih. Ne moremo se ne spomniti vsaj dveh trenutkov z zelo visoko simbolno vrednostjo: 9. junija 1967 v Berlinu na VIII. generalni skupščini evropskih občin, ko je župan Martina na izrecno povabilo Willyja Brandta (nekdanjega berlinskega župana in bodočega kanclerja Zvezne republike Nemčije) predstavil goriško izkušnjo in željo treh sosednjih dežel, Koroške, Slovenije in Italije, po dialogu, ki bi znova zgradil staro pripadnost treh dežel enotni skupnosti; 14. septembra 1969, ko je belgijski poslanec Evropskega parlamenta Charles Nothomb na Trgu zmage, polnem ljudi, županu izročil zastavo Sveta Evrope. Komisija lokalnih oblasti posvetovalne skupščine Sveta Evrope je v Bruslju sklenila, da častno zastavo podeli mestu Gorica za aktivno delovanje občine v korist mednarodnega razumevanja in boljšega sožitja med narodi. 

Parabola goriške male Ostpolitik je začela svojo padajočo fazo konec leta 1969 (kar je za vso Italijo pomenilo Piazza Fontana), ko so postanejo vidni znaki slabšanja splošnega ozračja in zunanji poskusi zastrupljanja odnosov med italijansko in slovensko skupnostjo celo znotraj državnih meja so postali očitni. Duh Gorice, laboratorij strpnosti in dialoga, je kljub temu še naprej deloval in bil med temelji normalizacije odnosov med Italijo in Jugoslavijo.

Giovanni Vian: Škofje Treh Benečij in drugi vatikanski koncil. 

Prispevek podaja nekaj razmišljanj o odnosu škofov Treh Benečij do drugega vatikanskega koncila. Po krajšem opisu Cerkve v Treh Benečijah in pastirjev, ki so vodili škofije na severovzhodnem območju Italije, predavanje obravnava in skupno dejavnost škofovske konference Treh Benečij (CET), ki je v času koncila potekala po ustaljenih tirih, in pobude, ki jih je škofovska konferenca sprožila zaradi drugega vatikanskega koncila. Do izraza pride skupina med sabo različnih si škofov, z raznovrstnimi usmeritvami, a vendar – skupinsko gledano – zmerno usmerjeni, kar se je pozneje sprevrglo tudi v linijo, ki jo je pod predsedovanjem patriarha Urbanija, v skladu s smernicami Pavla VI., sprejela škofovska konferenca Treh Benečij ob uveljavljanju drugega vatikanskega koncila.

Enrico Baruzzo: Socialna miselnost Andrea Pangrazia, škofa v Livornu in nadškofa v Gorici. 

Namen predavanja je orisati socialno misel Andrea Pangrazia za časa njegovega škofovskega delovanja v Livornu in v Gorici. V Livornu je Pangrazio imel opravka s trpečim družbenim okoljem in s problemi katoliškega gibanja, ki so bili posledica delitev med krščanskimi socialisti in krščanskimi demokrati. Razprave in nauk koncila sta ga v Gorici spodbudila, da si je tu prizadeval za prenovo pastoralne oskrbe in za sodelovanje zunaj strogo cerkvenih okvirov, da bi prestregel in razumel potrebe teritorija, ki je bil tedaj priča globokim družbeno-gospodarskim spremembam.

Carlo Urbani: Inteligentni in odločni organizator: Andrea Pangrazio, generalni sekretar italijanske škofovske konference, v dokumentih Giovannija Urbanija. 

V triletnem obdobju 1966–1969 sta Giovanni Urbani in Andrea Pangrazio »v polnem soglasju«, prvi kot predsednik, drugi kot generalni tajnik, sodelovala pri oblikovanju novega statuta Italijanske škofovske konference. Arhivski dokumenti nam prikažejo razne poteze Giovannija Urbanija, ki se je ukvarjal ne le z organizacijskim delom, ampak tudi z izvajanjem koncilske prenove: od liturgične reforme do sodelovanja laikov v življenju katoliške Cerkve, od revizije italijanske pastoralne geografije do praznovanja prve škofovske sinode.

Claudio Ferlan: Sredi vsakdanjega življenja. Goriški jezuiti in športna pastorala.

America Magazine je za jezuitsko skupnost v ZDA referenčna točka. Revija posveča dovolj prostora analizi športne vzgoje na jezuitskih šolah. 

Športna praksa je zaznamovala izobraževalne projekte jezuitskih šol in skupnosti na vseh štirih koncih sveta. Gorica je tak primer. Leta 1962 je bila tu ustanovljen košarkarski odsek U.S. Ardita, katere cilj je bil razvijati pri mladih vrednote, kot so disciplina, zvestoba, solidarnost in spoštovanje nasprotnika, ter usposabljati bodoče voditelje. V istih letih je drugi vatikanski koncil priznal vzgojno in izobraževalno vrednost športa ter poudaril ne le telesno, temveč tudi družbeno in duhovno dobrobit. Gaudium et spes obravnava »športne vaje in prireditve« kot koristna orodja »zato da ohranimo ravnovesja duha« in da nudimo »pomoč pri vzpostavljanju bratskih odnosov med ljudmi vseh stanov, različnih narodov ali ras«. To je bilo odločilno priznanje za razvoj športne pastorale.

